Πριν λίγες ημέρες είχαμε δημοσιεύσει την ιστορία του Βαγγέλη Πτερνέα και της εταιρείας παραγωγής λογισμικού LightBuzz που σχεδίασαν το βραβευμένο Acropolis Rock, έναν πρωτοποριακό ηλεκτρονικό ξεναγό της Ακρόπολης.

ADVERTISING

Πρόκειται για ένα application που προσέφεραν δωρεάν στο κράτος, αλλά το υπουργείο το απέρριψε.

Το αρχικό σκεπτικό του υπουργείου Πολιτισμού, ήταν το εξής:

"Σας ενημερώνουμε ότι στον σχεδιασμό του Ταμείου Αρχαιολογικών Πόρων συγκαταλέγεται και η δημιουργία ηλεκτρονικών εφαρμογών ξενάγησης (application), η οποία προγραμματίζεται με τη συνεργασία των αρμοδίων Εφορειών Αρχαιοτήτων. Σας ευχαριστούμε για την προσφορά σας, που δεν έγινε αποδεκτή για τους παραπάνω λόγους".

Ο δημιουργός του app., είχε αναφέρει στο NEWS 247:

"Αρχικά τη δίναμε επί πληρωμή στο AppStore, ώστε να καλύπτουμε τα κόστη συντήρησής της. αυτή τη στιγμή, η εταιρία μου έχει έσοδα από δημιουργία projects για πελάτες, οπότε μπορούμε να αναλάβουμε το κόστος συντήρησης στο 100%. Γι' αυτό και τη διαθέτουμε, πλέον, free", αναφέρει ο Βαγγέλης Πτερνέας στο NEWS 247.

"Η εφαρμογή υπάρχει στο AppStore από το 2013. Είχε συμπεριληφθεί στις top-20 paid εφαρμογές. Ωστόσο, εδώ και λίγες μέρες, διατίθεται πλέον δωρεάν σε όλους", προσθέτει.

Ο Βαγγέλης και οι συνεργάτες του είχαν σχεδιάσει την προσφορά της χορηγίας χωρίς να έχουν αξιώσεις από το κράτος.

"Η εταιρία μου αποφάσισε να δωρίσει την υπηρεσία στο κράτος. Τον Απρίλιο του 2015 στείλαμε επίσημη πρόταση στο Υπουργείο Πολιτισμού. Αναλάβαμε να διαθέσουμε την εφαρμογή μέσω των επίσημων φορέων του δημοσίου. Αναλάβαμε, επίσης, να καλύψουμε όλα τα κόστη συντήρησης και τα λειτουργικά έξοδα της εφαρμογής. Όλα. Τα πάντα.

Για αντάλλαγμα, δεν ζητήσαμε απολύτως τίποτα. Ούτε διαφημίσεις, ούτε προμήθεια, ούτε καν να τοποθετήσουμε το λογότυπο της εταιρίας μας", ξεκαθάριζαν.

"Το ελληνικό κράτος απέρριψε τον πιο επιτυχημένο ξεναγό με την αιτιολογία ότι, κάποια στιγμή στο μέλλον, σχεδιάζεται η δημιουργία εφαρμογών. Δηλαδή, το κράτος θα ξοδέψει χρήματα προκειμένου να φτιάξει κάτι παρόμοιο. Ενώ μπορούσε να το πάρει δωρεάν", τονίζουν.

Το θέμα πήρε διαστάσεις και τώρα ήρθε μια νέα ανακοίνωση του υπ. Πολιτισμού

"Η επιλογή της εν λόγω εταιρείας να δημοσιοποιήσει το πρόβλημα που ανέκυψε, μας αναγκάζει να διευκρινίσουμε δημοσία στοιχεία που περιέχονται στην αλληλογραφία της με την αρμόδια Εφορεία Αρχαιοτήτων" επισημαίνει η ανακοίνωση και συνεχίζει:

"Το ΤΑΠ, κατά την πάγια τακτική του, προβαίνει σε δημιουργικές συνεργασίες με κάθε αξιόλογη πρωτοβουλία ιδιωτών ή φορέων. Πόσο μάλλον, όταν αυτές θα μπορούσαν να ενταχθούν στην ήδη προγραμματισμένη παραγωγή ηλεκτρονικών ξεναγήσεων μέσα στο από καιρού υπογεγραμμένο πλαίσιο συνεργασίας με το Τμήμα Ελληνικών Σπουδών του Simon Fraser University στον Καναδά για ευρείες εφαρμογές, που με τη συνεργασία των αρμοδίων υπηρεσιών του ΥΠΠΟΑ θα προσφερθούν στο ελληνικό δημόσιο επ' ωφελεία του Ταμείου Αρχαιολογικών Πόρων".

Ειδικότερα, όπως αναφέρει η ανακοίνωση του υπουργείου "τα δύο μέρη συνυπέγραψαν προσύμφωνο συνεργασίας, το οποίο, αναγνωρίζοντας τα κοινά ενδιαφέροντά τους στον ακαδημαϊκό, τον εκπαιδευτικό και τον πολιτιστικό τομέα, προβλέπει τη δημιουργία και την προσφορά εφαρμογών για smartphones και tablets που θα διατίθενται μέσω App Store και Google Play.

Πρόκειται για εφαρμογές σχετικά με την ξενάγηση σε ελληνικά μουσεία, οι οποίες θα βασιστούν στο υλικό των υπαρχόντων εντύπων οδηγών για να διευρύνουν την εμπειρία της επίσκεψης και να παράγουν έσοδα για τα μουσεία αλλά και για θεματικές εφαρμογές, που θα εστιάζουν σε μερικά από τα πιο δημοφιλή ελληνικά πολιτιστικά θέματα, με επιπλέον σκοπό να συμβάλουν στην ανάπτυξη του τουρισμού.

Το προσύμφωνο συνεργασίας προβλέπει, επίσης, τη δημιουργία εκπαιδευτικής πλατφόρμας, στην οποία κάθε ελληνικό μουσείο θα μπορεί να δημιουργεί τη δική του βάση, με σκοπό την προβολή του ελληνικού πολιτισμού και της ιστορίας στην εκπαίδευση.

Παράλληλα, σύμφωνα με τον νόμο 3028/2002 αρθ. 46, το ΤΑΠ, προκειμένου να αποδεχθεί χορηγία ή να συνεργαστεί με ιδιώτες ή άλλους φορείς για τη διάθεση στο κοινό έντυπης ή ηλεκτρονικής έκδοσης που περιέχει εικόνες και κείμενα αρχαιολογικού περιεχομένου, θα πρέπει να έχει την έγκριση της αρμόδιας Εφορείας Αρχαιοτήτων για τη χρήση εικόνων και την επιστημονική ακρίβεια του περιεχομένου εν γένει και να έχουν καταβληθεί τα νόμιμα τέλη υπέρ ΤΑΠ".

Σύμφωνα με το υπουργείο Πολιτισμού, η αλληλογραφία της αρμόδιας Εφορείας Αρχαιοτήτων με την εταιρεία Lightbuzz Software, που είχε ήδη παραγάγει το έργο της, κατέδειξε ότι για τη "συγκεκριμένη παραγωγή καμία εκ των άνω προϋποθέσεων δεν είχε πληρωθεί". "Ως εκ τούτου η αποδοχή από το ΥΠΠΟ δεν ήταν πλέον δυνατή, διότι δεν είχαν τηρηθεί οι νόμιμες διαδικασίες για την παραγωγή του έργου της εταιρείας Lightbuzz Software", καταλήγει η ανακοίνωση.

Σε αυτό το σημείο, να σημειώσουμε ότι ο Βαγγέλης Πτερνέας, διευκρινίζει από τη δική του μεριά:

"1) Χαιρόμαστε ιδιαίτερα που τα πολιτιστικά μνημεία της πατρίδας μας (από τα ιστορικότερα του κόσμου) θα αποκτήσουν ηλεκτρονική παρουσία μέσω επίσημων εφαρμογών.

2) Οι φωτογραφίες που υπάρχουν μέσα στην εφαρμογή είναι νόμιμα αγορασμένες. Οι άδειες χρήσεις υπάρχουν σε αυτό το έγγραφο και το license agreement μπορείτε να το διαβάσετε εδώ. Αυτό το έγγραφο είχε επίσης αποσταλεί στους αρμόδιους φορείς.

3) Όπως διευκρινίσαμε στην ηλεκτρονική μας συνομιλία με το υπουργείο από τον προηγούμενο Μάιο, όλο το περιεχόμενο (κείμενα και φωτογραφίες) ανήκουν στην Εφορεία Αρχαιοτήτων και όχι στην εταιρεία μας. Προτείναμε μάλιστα αντί να χαθεί κι άλλος χρόνος για την αντικατάσταση φωτογραφιών/κειμένων με κείμενα που θα επέλεγαν οι αρμόδιοι φορείς, να χρησιμοποιήσουν τις φωτογραφίες και περιεχόμενο που είχαμε ήδη παράγει με δικά μας έξοδα. Φυσικά, και πάλι δωρεάν.

4) Η εταιρεία μας δεν ζήτησε κανένα χρηματικό ή άλλου είδους αντάλλαγμα (ούτε να αναλάβουμε δημόσιο έργο στο μέλλον). Το μόνο που θέλαμε ήταν να προσφέρουμε μια βραβευμένη υπηρεσία, ώστε το κράτος να εκμεταλλευτεί την τουριστική περίοδο του καλοκαιριού.

5) Η εφαρμογή Acropolis Rock δεν προβάλει διαφημίσεις, ούτε έχει έσοδα από διαφημίσεις. Επίσης, δεν συνεργάζεται με καταστήματα, εστιατόρια, καφετέριες, τράπεζες, κλπ, ούτε λαμβάνει οποιαδήποτε προμήθεια. Όσα καταστήματα υπάρχουν στον χάρτη της εφαρμογής προέρχονται από δημόσιες βάσεις δεδομένων. Στόχος μας ήταν να δείξουμε στους επισκέπτες του ιερού βράχου τα γειτονικά μέρη για ποτό, φαγητό, ΑΤΜ, μετρό και φαρμακεία.

Κοινή επιδίωξη όλων μας είναι η προώθηση της πολιτιστικής κληρονομιάς. Χαιρόμαστε που το ελληνικό κράτος κάνει βήματα προς τα εμπρός, ειδικά σε αυτή τη δύσκολη περίοδο. Η χορηγία μας ήταν μια νόμιμη, ανέξοδη και, κυρίως, ειλικρινής πρόθεση να συνεισφέρουμε σε αυτή την προσπάθεια".

Από εδώ μπορείτε να κατεβάσετε την εφαρμογή για iPad και για iPhone

Το επίσημο site της εφαρμογής